Sa svijećama u rukama, tiho i ponizno, sutra bi dvije žene i svi oni građani koji im se pridruže u mirnoj šetnji središtem Splita trebali ići od autobusnog kolodvora preko Rive pa do Šperuna, mjesta stravične tragedije kakvu grad podno Marjana ne pamti, gdje će zapaliti svijeće ubijenima Marinu Ožiću Paiću, Jurici Torlaku i Marinu Bobanu, ali i počinitelju Filipu Zavadlavu jer su svi oni, tvrde, žrtve sustava.

Prvotni prosvjed nazvan “Pravda za Filipa”, mladića koji je te kobne subote, 11. siječnja kalašnjikovom smaknuo navodne ucjenjivače brata Stanislava zbog dugova povezanih s drogom, pretvorio se u ovaj mimohod.

Njime organizatorice žele ukazati na tromost i nedostatke našeg sustava kojeg su i same žrtve.

Mirela Znaor (42) iz Imotskog, majka je šestero djece, a jednog je sina 24. rujna 2013. izgubila u prometnoj nesreći. Bol za 16-godišnjim Lukom toliko je velika da Mirela sa sebe još nije skinula crninu. Mladić je preminuo uslijed zadobivenih ozljeda kad se upravljajući mopedom u Vinjanima Donjim sudario s teretnim vozilom.

Kasnije su sudski vještaci utvrdili niz propusta i ustanovili da je umro zbog pogrešnih odluka dežurnih liječnika u splitskoj bolnici, zbog čega su Znaori od KBC-a Split dobili odštetu u iznosu od 900 tisuća kuna.

Lana Ružić (32) iz Novigrada kod Rijeke, također je, tvrdi, žrtva sustava, jer kako kaže, Državno odvjetništvo RH već četiri godine ne može ući u trag čovjeku koji joj je nanio više tjelesnih ozljeda zbog čega nimalo nema povjerenja u institucije i smatra da ne rade svoj posao.

Jednu i drugu boli što je sustav u zemlji toliko zakazao i žele mu se oduprijeti, a to što je Filip napravio, samo je bio okidač za Mirelu i Lanu, u kojima se probudio inat pa su ubrzo nakon krvave subote na društvenim mrežama najavile prosvjed.

"Heroj, a ne zločinac"

U međuvremenu je Zavadlav dobio nevjerojatnu podršku jednog dijela javnosti. Dio njih ga veliča kao heroja, a ne zločinca jer je odlučio uzeti pravdu u svoje ruke.

Od takvih su se stavova ubrzo ogradili premijer Andrej Plenković, predsjednica u odlasku Kolinda Grabar-Kitarović kao i njezin nasljednik Zoran Milanović, istaknuvši kako je nedopustivo da pojedinac krene sam utjerivati pravdu. Da je nešto trulo u državi Hrvatskoj i ne funkcionira kako treba, barem kad je u pitanju ovaj slučaj koji je zgrozio javnost, jasno je kao dan, jer je očito da je 25-godišnji Zavadlav na crnom tržištu bez puno teškoća uspio nabaviti automatsku pušku AK-47.

Kako i gdje - još uvijek se utvrđuje.

Svojim je činom četiri obitelji zavio u crno i ostavio ih u velikoj tuzi, događaj je to kojim je zauvijek promijenio živote toliko ljudi.

– Ovo nije podrška Filipu u smislu koji svi prenose. Da, ima onih koji govore da je on to trebao napraviti. Ali moramo znati da je netko nevini mogao nastradati kao slučajni prolaznik. Ovaj mimohod podrška je Filipu što nas je probudio i ujedno apel da se više nikad ne ponovi ni jedan Filip jer ne odobravamo uporabu vatrenog oružja - govori nam Lana dok Mirela naglašava kako im nije namjera nositi ikakve plakate, zviždati i pljeskati. Upravo suprotno!

– Nećemo raditi urnebes, želimo da sve prođe u miru i dostojanstveno za pokojne, ali i Filipa. Ipak su izgubljena tri mlada života. Ti momci su žrtva sustava kao i sam Filip. Uz to je i neukusno da dolazimo niti dva tjedna od ubojstava u Split s nekim transparentima. Jednostavno nije ljudski - kaže Mirela.

Četvrtak kao dan mimohoda odabrali su jer je radni dan i kako bi što više ljudi prepoznali njihovu inicijativu za otpor sustavu. Ususret šetnji javljaju im se ljudi iz cijele Hrvatske, od Osijeka do Dubrovnika, no tek treba vidjeti koliki će biti odaziv u Splitu. U kontaktu su s Antom Zavadlavom, Filipovim ocem, za kojeg bi voljeli da im se pridruži.

– Nadamo se da će se odazvati. Njega trenutno čuva policija, rekao nam je da mu u ugovoru stoji da ne može ići ni na kakva javna okupljanja, no da bi svim srcem volio biti s nama - govori Mirela.

Ususret mimohodu Lana priznaje kako je dobivala prijetnje od pojedinaca zbog svoje nacionalnosti. Nju i Mirelu proziva se za samopromociju, no obje ističu kako sve ovo rade za dobrobit naroda i budućih generacija te da nemaju nikakvu financijsku korist od svega. Ljuti ih što glavni čovjek Splita Andro Krstulović Opara očito nema sluha jer im se unatoč pozivima u trenutku pisanja ovog teksta još nije odazvao da se priključi skupu.

Prijetnje zbog nacionalnosti

– Onaj tko nas je shvatio, taj nas i podržava, a podrška se izražava izlaskom na ulicu. Dolaska u Split se ne bojimo. Nemamo razloga. Uostalom bit ćemo pod zaštitom policije, ako ne daj Bože, nešto pođe po zlu. Neka se zna kako institucije ne rade svoj posao kako treba i da zakoni nisu jednaki za sve. Ubojice dobivaju maksimalne kazne, pedofili još i manje. Droga i oružje kupuju se kao kruh u trgovini i nama je toga dosta. Kao što je bilo Filipu kad je pravdu uzeo u svoje ruke. Krivimo li ga? Da! Jer sustav ne gleda tko je na nišanu nego tko je na okidaču. Razumijemo li ga? Apsolutno! Dokad ćemo dozvoliti da nam je droga na ulicama? Kada sustav zakaže, dogodi se Filip, netko je nedavno napisao na grupi. Kao narod moramo se pokrenuti jer je više dosta svih nepravdi kojima smo svakodnevno okruženi. Nama je definitivno dosta! Želimo napomenuti i da u ovoj našoj borbi nema mjestu politici jer smo izigrani od svih političara. Što se tiče Splita niti je siguran niti će biti siguran sve dok ne vidimo kako će ljudi reagirati u četvrtak. I dok ne vidimo što će se dalje događati - ističu organizatorice.

– Dobivam prijetnje i pozive na linč samo zato jer mi je otac iz Srbije, iskreno mala doza straha i postoji, ali ako jednog dana ovaj pokret donese neke promjene, to će mi biti dovoljno. Evo unatoč tome što se na društvenim mrežama stalno gase grupe, iz minute u minutu nastaju druge. Vlast nas gasi, a mi pružamo otpor - zaključila je Lana Ružić ujedno najavljujući veliki masovni prosvjed u Zagrebu o kojem će javnost na vrijeme biti obaviještena.